આ આખરી મુસદ્દામાં પણ ઘણા છબરડા છે અને એથી જ રાજ્ય અને કેન્દ્ર સરકારે જાહેર કરવું પડ્યું છે કે જેમનાં નામોનો સમાવેશ નથી થયો એ લોકોને પુરાવા રજૂ કરવા માટે વધુ સમય અપાશે. આવો વધુ સમય અપાયા પછી પણ તમામ બાકી રહી ગયેલા ચાલીસ લાખ લોકોનો સમાવેશ થવાનું શક્ય બનવાનું નથી. કેમ કે આ આખી કવાયત બાંગલાદેશમાંથી ગેરકાયદે આસામમાં ઘૂસણખોરી કરી આવેલા લોકોને અલગ તારવવા માટે કરવામાં આવી છે અને જે લોકો ગેરકાયદે ઘૂસણખોરી કરીને રહે છે એ તમામને નાગરિક તરીકે સ્વીકારી લેવાના હોત તો આ કવાયત કરવાનો કોઈ અર્થ જ ન હતો.